Мы махуэхэм
ФокIадэм и 1, щэбэт
ЩIэныгъэхэм я махуэщ. Ар щагъэлъапIэ Армение, Белоруссие, Къэзахъстан, Къыргъыз, Латвие, Молдавие, Урысей, Тыркумэн, Украинэ къэралыгъуэ- хэм.
Къэбэрдей-Балъкъэр Республикэм и Къэралыгъуэм и махуэщ. 1921 гъэм Къэбэрдей автономнэ областыр къызэрагъэпэщащ. 1936 гъэм къыщыщIэдзауэ Къэбэрдей-Балъкъэр АССР-щ.
Къэбэрдей-Балъкъэр Республикэм и Конституцэм и махуэщ
Налшык къалэ и махуэщ
Узбекистан Республикэм и щхьэхуитыныгъэм и махуэщ. 1991 гъэм республикэм и Совет Нэхъыщхьэм и сессием къыщащтащ къэрал суверенитетым теухуа унафэр.
Словакием и Конституцэм и махуэщ
1255 гъэм Кёнигсберг быдапIэм и лъабжьэр ягъэтIылъащ.
1569 гъэм урыс пащтыхь Иван IV и щхьэгъусэ, Идар Темрыкъуэ ипхъу Гуащэнэ (Марие) дунейм ехыжащ.
1674 гъэм адыгэпщ Муцал и къуэ Къасболэт и дзэм Азов и деж тыркудзэр щызэтрикъутащ.
1714 гъэм Пётр Езанэм и унафэкIэ Петербург къалэм къыщызэIуахащ Урысейм щыяпэ къэрал библиотекэр. Иджыпсту ар Урысейм ЩIэныгъэхэмкIэ и академием и библиотекэщ.
1938 гъэм «Правда» газетым япэ дыдэу къытехуащ «Хэкум папщIэ! Сталиным папщIэ!» къыхуеджэныгъэр.
1939 гъэм ЕтIуанэ дунейпсо зауэр къэхъеящ.
1940 гъэм Тырныауз вольфрам-молибден комбинатыр лажьэу яутIыпщащ.
1940 гъэм Налшык къыщызэрагъэпэщащ адыгэ, балъкъэр балет студиехэр.
1951 гъэм дунейм щыяпэу Лондон къыщызэIуахащ супермаркет жыхуаIэ тыкуэнышхуэр.
1964 гъэм япэ дыдэу къагъэлъэгъуащ «НэхулъэфI фыкъикI, цIыкIухэ!» нэтыныр.
2004 гъэм Осетие Ищхъэрэм щыщ Беслъэн къалэм дэт езанэ курыт школыр щIэпхъаджащIэхэм яубыдащ.
Урысей пащтыхь гуащэ, Пётр Езанэм и анэ Нарышкинэ Наталье къызэралъхурэ илъэс 367-рэ ирокъу.
Урыс бзэщIэныгъэлI, кавказыбзэхэр джыным хэлъхьэныгъэшхуэ хуэзыщIа Услар Пётр къызэралъхурэ илъэс 202-рэ ирокъу.
Къэрал лэжьакIуэ, Къэбэрдей АССР-м и Совет Нэхъыщхьэм и Президиумым и УнафэщIу щыта Къудей Чэрим къызэралъхурэ илъэси 109-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 20 — 22-рэ, жэщым градус 14 — 15 щыхъунущ.
ФокIадэм и 2, тхьэмахуэ
ЕтIуанэ дунейпсо зауэр щиуха махуэщ. Абы и щыхьэту, 1945 гъэм США-м и «Миссури» кхъухьым Iэ щытрадзащ Японием зэрызитым теухуа дэфтэрым.
Урысей гвардием и махуэщ
УФ-м и Полицэм и плъыр-пост къулыкъум и махуэщ
Вьетнамым и щхьэхуитыныгъэм и махуэщ (1945 гъэ)
1794 гъэм Одессэ къалэр ухуэн щIадзащ.
1943 гъэм Къанкъуэщ Ахьмэдхъан Совет Союзым и ЛIыхъужь цIэр къыфIащащ.
1958 гъэм япэ дыдэу эфирым къихьащ Китайм и телевиденэр.
1971 гъэм Хьэрып Республикэ Зэгуэтыр Мысыр, Сирие къэралыгъуэхэу зэхэкIащ.
1993 гъэм Урысеймрэ США-мрэ Iэ традзащ Дунейпсо хьэрш станц ухуэным теухуа зэгурыIуэныгъэм.
2002 гъэм РТР телеканалым зэреджэр «Урысей», ОРТ-м — «Япэ канал» жиIэу зэрахъуэкIащ.
Совет актёр цIэрыIуэ, СССР-м и цIыхубэ артист Леонов Евгений къызэралъхурэ илъэс 92-рэ ирокъу.
Совет композитор, фильм цIэрыIуэ куэдым я макъамэхэр зытха, СССР-м и цIыхубэ артист Петров Андрей къызэралъхурэ илъэс 88-рэ ирокъу.
Театрымрэ киномрэ я актёр, УФ-м и цIыхубэ артист Гафт Валентин и ныбжьыр илъэс 83-рэ ирокъу.
УФ-м щIыхь зиIэ артисткэ Прокловэ Еленэ и ныбжьыр илъэс 65-рэ ирокъу.
СурэтыщI-живописец Ерчэн Исуф и ныбжьыр илъэс 64-рэ ирокъу.
УФ-м футболымкIэ и командэ къыхэхам и тренер нэхъыщхьэ, Урысейм спортымкIэ щIыхь зиIэ и мастер Черчесов Станислав и ныбжьыр илъэс 55-рэ ирокъу.
Америкэм щыщ актёр цIэрыIуэ Ривз Киану и ныбжьыр илъэс 54-рэ ирокъу.
Атлетикэ хьэлъэмкIэ спортым и мастер, дунейпсо чемпионатым жэз, Европэпсо зэпеуэм дыжьын медалхэр къыщызыхьа Къардэн Рагнеттэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 21 — 23-рэ, жэщым градус 14 — 16 щыхъунущ.
ФокIадэм и 3, блыщхьэ
Терроризмэм ебэныным и махуэщ
Беслъэн къалэм къыщыхъуа терактым хэкIуэдахэм я фэеплъ махуэщ
Молдовэ Республикэм и лъэпкъ армэм и махуэщ
Австралием и къэрал ныпым и махуэщ
1612 гъэм Пожарский Дмитрий польшэдзэм текIуащ.
1826 гъэм Николай Езанэр Урысейм и пащтыхьу зэрагъэувым и нэщэнэу тажыр щхьэратIэгъащ.
1939 гъэм Инджылызымрэ Франджымрэ я Правительствэхэм унафэ къащтащ фашист Германием зауэ зэрыращIылIэм теухуауэ.
1947 гъэм пащэжащ Ленинград и метрополитеныр ухуэным. А лэжьыгъэхэр зэпагъэуауэ щытащ зауэ зэманым.
1953 гъэм Хрущёв Никитэ КПСС-м и ЦК-м и япэ секретару хахащ.
КъБР-м и къэрал, политикэ, жылагъуэ лэжьакIуэ, КъБАССР-м и Министрхэм я Советым и УнафэщIу щыта Дохъущокъуэ Мусэ къызэралъхурэ илъэс 86-рэ ирокъу.
УФ-ми КъБР-ми щIыхь зиIэ я егъэджакIуэ Гугъуэт Лол къызэралъхурэ илъэс 84-рэ ирокъу.
КъБР-м и цIыхубэ сурэтыщI БжэIумых Хьид къызэралъхурэ илъэс 82-рэ ирокъу.
Литературовед, тхакIуэ, КъБКъУ-м и доцент Абазэ Албэч и ныбжьыр илъэс 54-рэ ирокъу.
Актрисэ, УФ-м и цIыхубэ артисткэ Зудинэ Маринэ и ныбжьыр илъэс 53-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 22 — 23-рэ, жэщым градус 13 — 14 щыхъунущ.
